Sophie Elise og kjæresten åpner opp: – Da tok jeg jomfrudommen din 
I egen podkast avslører Sophie Elise og kjæresten Vegard Jørstad hvordan de møttes. De snakker også om spontanaborten. – Den tyngste dagen i livet mitt. Siden det i november ble kjent at Sophie Elise Isachsen (29) venter barn, har hun delt flittig om graviditeten. Kjæresten Vegard Jørstad (31) har holdt en lav profil hittil, men i en ny episode av podkasten «Sophie Elise - snart mamma» på Podme, åpner han opp om forholdet og graviditeten.  I januar avslørte Isachsen at de venter en liten gutt. Termin er i april. Møttes på Nettby Det var i mai 2023 hun avslørte at hun hadde blitt sammen med ungdomskjæresten sin. Om hvordan de møttes, sier Vegard i episoden: – Vi begynte å holde på en stund da du var ekstremt offentlig med det bildet. Men jeg har jo kjent deg i mange år, sier han. De avslører at de ble kjent på Nettby da de var 14 og 15 år gamle.  – Jeg skrev til deg, sier Sophie Elise. I episoden forteller de at de så møttes på et busstopp i nærheten av Vegards hjem, og dro hjem til ham.  – Og da tok jeg jomfrudommen din. Og nå gir du meg et barn, sier hun. De var sammen litt før det ble slutt, forteller hun i episoden og legger til at de likevel har hatt kontakt i mange år før de ble sammen på nytt. For tiden bor paret i Trondheim, men planen er å flytte til Oslo etter hvert - sammen med sønnen. Aborten Influenceren har vært åpen om at hun i fjor sommer gikk gjennom en spontanabort før hun ble gravid for andre gang. I podkastepisoden åpner hun opp om at de var i ekstase da de fant ut at hun var gravid første gang, selv om graviditeten var uplanlagt og de ikke hadde rukket å bli kjærester ennå. Vegard sier at han husker godt denne perioden. – Da kollapset jeg ganske hardt på arbeid. Jeg gråt meg i hjel. Jeg har aldri dratt så fort til Oslo før. Det var den tyngste dagen i livet mitt, sier han i episoden. Sophie Elise forteller at de begynte å prøve på nytt igjen med en gang, og at de ble gravide på nytt etter to måneder. Paret avslører også at de ikke ønsker å dele bilder av babyens ansikt i sosiale medier. – At han er anonymisert, synes jeg bare er helt fint. Jeg har ikke noe behov for at han er der ute, sier Vegard. Går i parterapi De tipser også om å gå til parterapi når man er gravid.  – Det gjør vi. Det hjelper, sier hun i podkastepisoden. Sophie Elise hadde frem til i juni i fjor podkast sammen med Fetisha Williams. Sophie Elise trakk seg plutselig fra podkasten, som fortsatte med Williams alene, og senere med andre gjester. I «Sophie Elise - snart mamma» skal Sophie Elise utforske utfordrende, morsomme og alvorlige temaer gjennom øynene til en ung kvinne som snart skal bli mor, skriver Podme om podkasten. Podme er i likhet med VG et Schibsted-selskap, og holder også til i Akersgata 55.
Sophie Elise Isachsen (29) og kjæresten Vegard Jørstad (31) har avslørt i podkasten "Sophie Elise - snart mamma" hvordan de møttes og snakker også om spontanaborten. De ble kjent på Nettby da de var 14 og 15 år gamle, og planlegger å flytte til Oslo etter sønnens fødsel. Paret vil ikke dele bilder av babyens ansikt i sosiale medier og går i parterapi under graviditeten. Podkasten utforsker utfordrende, morsomme og alvorlige temaer gjennom øynene til en ung kvinne som snart skal bli mor, ifølge Podme.